Document ID: 32004D0917

ODLOČBA SVETA
z dne 5. julija 2004
o obstoju čezmernega primanjkljaja v Grčiji
(2004/917/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
ob upoštevanju priporočila Komisije,
ob upoštevanju pripomb Grčije,
ob upoštevanju naslednjega:
(1)
V skladu s členom 104 Pogodbe se morajo države članice izogibati čezmernemu javnofinančnemu primanjkljaju.
(2)
Temeljni cilj Pakta za stabilnost in rast so zdrave javne finance kot sredstvo za izboljšanje pogojev za stabilnost cen in za močno trajnostno rast. ki pospešuje ustvarjanje novih delovnih mest.
(3)
Postopek v primeru čezmernega primanjkljaja iz člena 104 predvideva odločitev o obstoju čezmernega primanjkljaja; Protokol o postopku v zvezi s čezmernim primanjkljajem, priložen Pogodbi, določa nadaljnje predpise za izvajanje postopka v primeru čezmernega primanjkljaja. Uredba Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (1), določa podrobna pravila in opredeli pojme v zvezi z uporabo določb navedenega protokola.
(4)
Člen 104(5) Pogodbe od Komisije zahteva, da predloži svoje mnenje Svetu, če meni, da v neki državi članici obstaja čezmeren primanjkljaj ali da bi do njega lahko prišlo. Komisija je 24. junija 2004 predložila Svetu takšno mnenje v zvezi z Grčijo. Po pregledu vseh pomembnih dejavnikov, ki jih je v skladu s členom 104(3) upoštevala v svojem poročilu, in ob upoštevanju mnenja Ekonomsko-finančnega odbora v skladu s členom 104(4), je Komisija v svojem mnenju, z dne 24. junija 2004, prišla do zaključka, da v Grčiji obstaja čezmeren primanjkljaj.
(5)
Člen 104(6) Pogodbe določa, da mora Svet upoštevati morebitne pripombe zadevne države članice preden, po opravljeni celoviti oceni, odloči, ali čezmeren primanjkljaj obstaja.
(6)
Celovita ocena vodi do naslednjih sklepov: Leta 2003 je javnofinančni primanjkljaj v Grčiji dosegel 3,2 % BDP. V smislu Pakta o stabilnosti in rasti do prekoračitve referenčne vrednosti 3 % BDP, ki jo določa Pogodba, v letu 2003 ni prišlo zaradi izrednega dogodka, na katerega grški organi niso mogli vplivati, niti zaradi resnega gospodarskega upada. Nasprotno, do njega je prišlo v kontekstu močne gospodarske rasti, ki je leta 2003 znašala 4,2 %, in pozitivne vrzeli v produkciji, ki je bila približno 1,5 % BDP. Izid javnofinančnega primanjkljaja v letu 2003 je primerljiv s ciljnim primanjkljajem v višini 0,9 % BDP, določenim decembra 2002 v dopolnjenem programu za stabilnost. Po mnenju Komisije, gre občutni zdrs pripisati izrednim dejavnikom (prekoračitvi izdatkov, povezanih s pripravo olimpijskih iger in povračilu za škodo, ki so jo povzročile vremenske ujme), tekoči potrošnji, ki je bila večja od načrtovane (socialni transferji in plače v javnem sektorju) in izpadu dohodkov (DDV, dohodnine in reklasifikacije, v smislu finančne transakcije, plačila Saving Postal Bank vladi).
(7)
Po spomladanski napovedi Komisije za leto 2004, ki temelji na domnevi, da se politika ne bo spreminjala, in na obvestilu s konca marca, da primanjkljaj v letu 2003 znaša 2,95 % BDP, Komisija napoveduje, da bo leta 2004 javnofinančni primanjkljaj v Grčiji znašal 3,2 % BDP.
(8)
Delež dolga v BDP je leta 2003 dosegel 103 % BDP, kar je visoko nad referenčno vrednostjo 60 %, ki jo določa Pogodba. Poleg tega Komisija v svoji Spomladanski napovedi za 2004 napoveduje, da se bo leta 2004 delež dolga zmanjšal samo neznatno, na 102,8 % BDP, kar je nad 98,3 % BDP, kot so 4. maja 2004 napovedali grški organi. Visoka stopnja javnega dolga kot tudi počasnost pri njegovem zmanjševanju sta skrb vzbujajoča, predvsem v obdobju visoke nominalne rasti in pozitivne vrzeli v produkciji.
(9)
Trenutno je kakovost podatkov o javnih financah nezanesljiva. Znesek primanjkljaja za leto 2003 v višini 3,2 % BDP v uradnem obvestilu z dne 4. maja, je primerljiv s primanjkljajem v višini 1,7 % BDP, ki je bil sporočen na začetku marca in nato, na koncu istega meseca po pobudi nove vlade za obsežen nadzor nad javnimi financami, spremenjen na 2,95 % BDP. Ker glede osnovnih podatkov ostajajo odprta vprašanja, so se Grški organi zavezali, da bodo najpomembnejša vprašanja razrešili hitro in v tesnem sodelovanju z Eurostatom. Čeprav je Eurostat potrdil zneske iz uradnega obvestila z dne 4. maja, vse kaže, da bodo za leto 2003 in leta pred tem potrebne nadaljnje revizije, kar se tiče primanjkljajev skoraj gotovo navzgor, preden septembra 2004 oddajo redno obvestilo. Pričakuje se tudi, da bodo te revizije zneske primanjkljajev za 2004 povišale -
SPREJEL NASLEDNJO ODLOČBO:
Člen 1
Celovita ocena kaže, da v Grčiji obstaja čezmerni primanjkljaj.
Člen 2
Ta odločba je naslovljena na Helensko republiko.
V Bruslju, 5. julija 2004

Labels: 2
4
18